Officii nostri sollicitudine commonemur ut ecclesiasticas facultates ecclesiæ servitoribus, et maxime regulariter viventibus, largiri debeamus. Qua ergo ratione commonitus, Hugo, videlicet, Autissiodorensis episcopus, Hugoni ecclesiæ Sancti-Petri Autissiodorensis decano et successoribus ejus, fratribusque in eadem ecclesia sub regula S. Augustini canonice communiterque viventibus, trado et concedo ecclesiam Sancti-Petri de Sueriis, cum omnibus quæ ad eam pertinent, salvo tantum jure episcopali, absque omni calumnia perpetuo possidendam. Hoc autem donum facimus amicis et filiis nostris quorum nomina infra scripta sunt, laudantibus et persuadentibus, hujusque concessionis testibus existentibus: Rogerio scilicet archidiacono; Jona; Benedicto ac Gautherio archipresbyteris; Lamberto sacrista; Goscelino cellerario; et cæteris quampluribus. Ut igitur donum superius denominatum firmum inviolabiliter et ratum perpetuo habeatur, sigilli nostri autoritate præsens cyrographum roborari præcepimus.